b'\n_START_ARTICLE_\nLouis Krasner\n_START_PARAGRAPH_\nLouis Krasner (21. kes\xc3\xa4kuuta 1903 \xe2\x80\x93 4. toukokuuta 1995) oli Ukrainassa syntynyt viulisti, joka muutti perheineen Providenceen vuonna 1908. H\xc3\xa4n aloitti viulunsoiton opintonsa yhdeks\xc3\xa4nvuotiaana._NEWLINE_Kuultuaan Wozzeck-oopperan Krasner p\xc3\xa4\xc3\xa4tti tilata Alban Bergilt\xc3\xa4 viulukonserton. Berg vastusti ajatusta aluksi, mutta s\xc3\xa4velsi teoksen lopulta osin Alma Mahlerin ja Walter Gropiuksen 18-vuotiaan tytt\xc3\xa4ren Manon Gropiuksen kuoleman inspiroimana. Krasner kantaesitti teoksen Barcelonassa 19. huhtikuuta 1936. H\xc3\xa4n teki my\xc3\xb6s teoksen ensilevytyksen._NEWLINE_Krasner sai kantaesitt\xc3\xa4\xc3\xa4kseen my\xc3\xb6s Arnold Sch\xc3\xb6nbergin viulukonserton 6. joulukuuta 1940. Rudolf Kolishilla, jolle teos oli s\xc3\xa4velletty, ei ollut ollut aikaa teoksen esitt\xc3\xa4miseen. Krasner kantaesitti my\xc3\xb6s muiden muassa Roger Sessionsin, Henry Cowellin ja Roy Harrisin teoksia. Vuonna 1944 h\xc3\xa4nest\xc3\xa4 tuli Minneapolisin sinfoniaorkesterin konserttimestari, jona h\xc3\xa4n toimi, kunnes vuonna 1949 liittyi Syracusen yliopiston henkil\xc3\xb6kuntaan. H\xc3\xa4n opetti siell\xc3\xa4 viulunsoittoa ja kamarimusiikkia vuoteen 1972._NEWLINE_Vuosina 1960\xe2\x80\x931968 Krasner toimi Syracusen sinfoniaorkesterin konserttimestarina. H\xc3\xa4n ty\xc3\xb6skenteli vuodesta 1976 Uuden Englannin konservatoriossa ja Berkshire Music Centeriss\xc3\xa4. H\xc3\xa4n kuoli 91-vuotiaana Brooklinessa, Massachusettsissa.'